Tampereen tataariseurakunta

**Tampereen tataariseurakunta** (), entiseltä nimeltään **Tampereen Islamilainen Seurakunta** (*Tampere İslam Mahallesi*), on tataariyhteisön islamilainen seurakunta Tampereella. Seurakunnan jäsenmäärä on muutamissa kymmenissä, enemmistön tataareista kuuluessa Suomen Islam-seurakuntaan. 

## Historia
### Tausta
Ensimmäiset tataarit asettuivat Tampereelle 1890-luvulla. Kaupungin vahva tekstiilituotanto saattoi olla houkuttava tekijä kierteleville kangaskauppiaille. Suomen suuriruhtinaskunta oli osa Venäjän keisarikuntaa ja täten matkustaminen ei vaatinut ulkomaanpasseja tai muita erityislupia.

Vuonna 1910 Tampereella asui 59 tataaria ja vuonna 1930 heitä oli 110. Tampereen tataarit omistivat 1920-1930 -luvuilla noin kymmenen vaatetusliikettä.

Tampereella asuneiden tataarien pitkäaikaisena toiveena oli perustaa omaan kaupunkiinsa seurakunta, jossa he voisivat kokoontua yhteisiin rukoustilaisuuksiin, järjestää kouluopetusta, sekä yleisesti ylläpitää omaa kulttuuriansa. Ennen oman seurakunnan perustamista, rukoustilaisuuksia hoiti 1910-luvulla Kazanista saapunut imaami Alaeddin Abbes. Ne järjestettiin Amurissa, jossa oli yhteisin varoin hankitut tilat. He kokoontuivat myös osoitteissa Kyttälänkatu 14,  Aleksanterinkatu 23, sekä Ymär Salin kotona A. A. Scheelen puutalossa Hämeenkadulla. 1940-luvulla perjantairukouksia pidettiin Vakuutusyhtiö Varman kokoustiloissa Hämeenkatu 9:ssä sekä Tampereen Teatterin lämpiössä. Paikalliset tataarit myös kuluivat tuolloin *Suomen muhamettilaiseen seurakuntaan*, jonka nimi muutettiin myöhemmin Suomen Islam-seurakunnaksi. Yhteisön järjestäytymistä hoidettiin myös Tampereen Turkkilaisen Yhdistyksen kautta.

### Seurakunta
Lokakuussa 1942 Tampereen tataarit ostivat Satakunnankatu 4:stä tilan itselleen. *Tampereen Islamilainen Seurakunta* (Tampere İslam Mahallesi) hyväksyttiin oikeusministeriössä 1943 huhtikuussa merkittäväksi uskonnollisten yhdyskuntien rekisteriin. Imaamina toimi alkuun helsinkiläinen Weli-Ahmed Hakim, jonka jälkeen vuodesta 1947 Habibur-Rahman Shakir. Shakirin kuoleman jälkeen, vuosina 1975–1994, imaamina toimi Letfulla Baibulat. Muezzinin tehtäviä hoiti muun muassa Abbas Bedretdin, Husein Suleiman ja Esad Baibulat. Ramazan-kuukauden rukouksia kuten ”El veda” johtivat kymmenien vuosien ajan etenkin Aisja Hakimsan, Husein Suleiman ja Fatih Arat.

Seurakunnan ensimmäisenä puheenjohtajana ja merkittävän rahallisen panoksen antaneena henkilönä toimi liikemies Ymär Sali. Ensimmäiseen hallitukseen kuului Salin lisäksi Neuman Nasibulla, Letfulla Baibulat, Semiulla Wafin ja Fatih Arat. 

Tampereen islamilainen seurakunta muutti nimensä vuonna 2019 *Tampereen tataariseurakunnaksi* (Tampere Tatar Cämiyäte). Sen nykyinen osoite on Hämeenkatu 29 A 9. Seurakunta osti tilat itselleen vuonna 1977 ja ne otettiin kunnostuksen jälkeen käyttöön vuonna 1981. Tiloihin mahtuu noin yli 100 henkeä. Seurakunnan puheenjohtaja vuodesta 2014 on yrittäjä Vahit Wafin, Semiulla Wafinin pojanpoika.  

Seurakunnan jäseniä oli sen perustamisesta 1900-luvun ajan noin 150. Sittemmin lukumäärä on ollut muutamissa kymmenissä. Enemmistö Suomen tataareista kuuluu helsinkiläiseen Suomen Islam-seurakuntaan .  

Edesmenneille Tampereen tataariyhteisön jäsenille on varattu erilliset paikat Kalevankankaan ja Vatialan hautausmailta.  

Seurakunta on ylläpitänyt yhteyksiä ulkomaisten tataarien kanssa ja heitä on vieraillut myös Tampereella. Vuonna 1938 Tampereen tataarit osallistuivat Idel-Uralin muistotilaisuuteen Puolassa. Seurakunnan imaami Habibur-Rahman Shakir teki pyhiinvaelluksen Mekkaan kuningas Faisalin kutsuvieraana vuonna 1972. Tampereen yhteisöstä pyhiinvaelluksen on suorittanut myös ainakin Esad Baibulat vaimonsa Leylan ja siskonsa Ölken Alin kanssa vuonna 1987.  

Maaliskuussa vuonna 2024 järjestettiin "klassisen tataarimusiikin juhlakonsertti" Tampere-talossa. Esiintyjien joukossa oli ulkomaisina tataareina muusikot Duo Mong, Aliya Iskhakova, Yulia Gubaidullina ja Mussa Malik.  

## Puheenjohtajat

* Vahit Wafin (2014–)
* Altan Kaader (2010–2013)
* Esad Baibulat (1984–2010)
* Semiulla Wafin (1951–1983)
* Ymär Sali (1943–1951)

## Katso myös
* Luettelo Suomen islamilaisista yhteisöistä

## Kuvia

Tiedosto:Tatars in Tampere 1927.jpg|Tataareja Tampereella vuonna 1927.
Tiedosto:Tampereen tataareja.jpg|Tampereen tataareja Kaivannolla 1930-luvulla.
Tiedosto:Tampere Tatars 1920.jpg|Tampereen tataareja vuonna 1920; vasemmalta Kaijum Sali, Abbas Bedretdin, Aisja Hakimsan, Ibrahim Teregul.
Tiedosto:Sadri Maksudi Finland.jpg|Poliitikko Sadri Maksudi (istumassa keskellä) Tampereen tataarien kanssa vuonna 1920.
Tiedosto:Alaeddin Abbes.jpg|Tampereen ensimmäinen imaami, Kazanista kutsuttu Alaeddin Abbas (1910).
Tiedosto:Häbibrahman Şakir.jpg|Tampereen tataariseurakunnan imaami Habibur-Rahman Shakir vuonna 1948.
Tiedosto:Wäli-Ahmät Hakim.jpg|Helsingin tataarien imaami Weli-Ahmed Hakim toimi myös Tampereen tataarien imaamina kunnes Shakir aloitti virassa (Tampere, 1938).
Tiedosto:Letfulla Baibulat.jpg|Letfulla Baibulat toimi seurakunnan "maallikkoimaamina" Shakirin kuoleman jälkeen aina omaan kuolemaansa saakka vuoteen 1994.
Tiedosto:Zeineb Baibulat.jpg|Tataarinainen Zeineb Baibulat (1883–1967) Tampereella vuonna 1929.
Tiedosto:Umar Sali.jpg|Seurakunnan "isähahmo", liikemies Ymär Sali.
Tiedosto:Semiulla Wafa.jpg|Seurakunnan puheenjohtaja Semiulla Wafin (1948).
Tiedosto:Fatih Arat.jpg|Seurakunnan sihteeri, luutnantti Fatih Arat (ent. Hudaibirdi).
Tiedosto:Hakimdshan brothers.jpg|Tampereella kulttuuriperheenä tunnetun Hakimdshanin (Hakimsanin) suvun kantaisät, veljekset Ibrahim ja Aisja 1920-luvulla.
Tiedosto:Suomen tataareja Tampereen teatterin lämpiössä.jpg|Ramazanin aamurukous imaami Habibur-Rahman Shakirin johtamana Tampereen Teatterin lämpiössä vuonna 1949.
Tiedosto:Kalevankangas tataarit.jpg|Tataarien hautarivi Tampereen Kalevankankaan hautausmaalla.


## Lähteet

* Baibulat, Muazzez: *Tampereen Islamilainen Seurakunta: juuret ja historia*. Gummerus Kirjapaino Oy. .

### Viitteet